b'\n_START_ARTICLE_\nPasvalio herbas\n_START_SECTION_\nApra\xc5\xa1as\n_START_PARAGRAPH_\nRaudoname skydo lauke juoda bekakl\xc4\x97 jau\xc4\x8dio galva su auksine grandimi \xc5\xa1nerv\xc4\x97se ir auksine apyni\xc5\xb3 virk\xc5\xa1\xc4\x8dia, apsivyniojusia apie jau\xc4\x8dio ragus, vir\xc5\xa1 rag\xc5\xb3 po tris spurgus, vir\xc5\xa1 kaktos apynio lapas.\n_START_SECTION_\nIstorija\n_START_PARAGRAPH_\nPasvalio miestas istorinio herbo netur\xc4\x97jo._NEWLINE_Med\xc5\xbeiaga Pasvalio miesto herbui buvo prad\xc4\x97ta rinkti 1967 m. Duomenys buvo renkami i\xc5\xa1 Istorijos instituto, Paminkl\xc5\xb3 apsaugos ir kra\xc5\xa1totyros draugijos bei kit\xc5\xb3 kult\xc5\xabros \xc4\xafstaig\xc5\xb3. Pirm\xc4\x85j\xc4\xaf projekt\xc4\x85, kuriame purpuriniame lauke buvo pavaizduotos dvi viena \xc4\xaf kit\xc4\x85 \xc5\xbei\xc5\xabrin\xc4\x8dios auksin\xc4\x97s \xc5\xbeirg\xc5\xb3 galvos ir po jomis auksinis dobilo lapas, pareng\xc4\x97 rajono architektas Juozas Jasaitis. \xc5\xa0is projektas d\xc4\x97l ne\xc5\xbeinom\xc5\xb3 prie\xc5\xbeas\xc4\x8di\xc5\xb3 liko ne\xc4\xafgyvendintas._NEWLINE_Nuo 1969 m. herb\xc4\x85 k\xc5\xabr\xc4\x97 dailininkas Petras Rep\xc5\xa1ys. I\xc5\xa1 Komisijos pos\xc4\x97d\xc5\xbei\xc5\xb3 protokol\xc5\xb3 ai\xc5\xa1k\xc4\x97ja, kad buvo norima keli\xc5\xb3 lauk\xc5\xb3 skyde pavaizduoti pjautuv\xc4\x85, apynius laikan\xc4\x8di\xc4\x85 rank\xc4\x85, jaut\xc4\xaf ir kitus \xc5\xbeemdirbyst\xc4\x97s simbolius. 1969 m. spalio 30 d. Komisija galutinai nutar\xc4\x97 Pasvalio herbe pavaizduoti jau\xc4\x8dio galv\xc4\x85 ir apynius. Jau\xc4\x8dio galva tur\xc4\x97jo simbolizuoti Pasval\xc4\xaf kaip svarb\xc5\xb3 \xc5\xbeemdirbyst\xc4\x97s centr\xc4\x85, ir, kaip tada buvo manoma, miestelio \xc4\xafk\xc5\xabr\xc4\x97j\xc4\x85 Albert\xc4\x85 Tabor\xc4\x85. Apyniai tur\xc4\x97jo rodyti senas \xc5\xa1io kra\xc5\xa1to aludaryst\xc4\x97s tradicijas. Dailininko Petro Rep\xc5\xa1io sukurt\xc4\x85 herbo etalon\xc4\x85 Respublikin\xc4\x97 heraldikos komisija aprobavo 1970 m. bir\xc5\xbeelio 13 d._NEWLINE_Atsi\xc5\xbevelgiant \xc4\xaf naujus heraldikos reikalavimus, dailininkas Petras Rep\xc5\xa1ys patais\xc4\x97 prie\xc5\xa1 27 metus sukurt\xc4\x85 miesto herb\xc4\x85. Jame buvo palikti tie patys simboliai, j\xc5\xb3 kompozicija, tik pakeista skydo forma ir, kad geriau heraldi\xc5\xa1kai derint\xc5\xb3si su apyniais, jau\xc4\x8dio balta grandis buvo nuspalvinta auksu. Pataisyt\xc4\x85 Pasvalio herbo etalon\xc4\x85 Lietuvos heraldikos komisija aprobavo 1997 m. kovo 13 d., o 1997 m. kovo 17 d. Prezidento dekretu patvirtintas dabartinis miesto herbas.'